b'\n_START_ARTICLE_\nKvietinis alus\n_START_PARAGRAPH_\nKvietinis alus\xc2\xa0\xe2\x80\x93 alus, kuris gaminamas naudojant kvie\xc4\x8di\xc5\xb3 salykl\xc4\x85 (paprastai kartu naudojamas ir mie\xc5\xbei\xc5\xb3 salyklas). Kvietiniai al\xc5\xabs i\xc5\xa1siskiria lengvu, gaiviu, salsvu skoniu (kuriame gali b\xc5\xabti jau\xc4\x8diami net banan\xc5\xb3 ar gvazdik\xc4\x97li\xc5\xb3 prieskoniai), \xc5\xa1viesia spalva ir kremine tekst\xc5\xabra. Kvietiniai al\xc5\xabs paprastai b\xc5\xabna vir\xc5\xa1utin\xc4\x97s fermentacijos (Vokietijoje to reikalauja \xc4\xafstatymas).\n_START_SECTION_\nLietuvoje\n_START_PARAGRAPH_\nLietuvos alaus daryklos gamina voki\xc5\xa1ko tipo kvietin\xc4\xaf al\xc5\xb3 (Wei\xc3\x9fbier). Lietuvoje gaminamos r\xc5\xab\xc5\xa1ys\xc2\xa0\xe2\x80\x93 \xc5\xa0vyturio Baltas, Gubernijos Kvietinis, Kauno \xe2\x80\x9eKvietinis\xe2\x80\x9c (nefiltruoti, Hefeweizen tipo al\xc5\xabs) ir Gubernijos Kristall (filtruotas Kristallweizen tipo alus).\n_START_SECTION_\nVartojimas\n_START_PARAGRAPH_\nPastaruoju metu kvietinis alus prad\xc4\x97jo plisti i\xc5\xa1 tradicin\xc4\x97s gamybos zon\xc5\xb3 (Belgija ir piet\xc5\xb3 Vokietija) \xc4\xaf kitas pasaulio \xc5\xa1alis. Kvietinis alus populiar\xc4\x97ja kaip gaivus, silpnas, vasari\xc5\xa1kas g\xc4\x97rimas._NEWLINE_Kvietinis alus da\xc5\xbenai pateikiamas su citrinos skiltele, nors Bavarijoje su citrina pateikiamas tik filtruotas Kristallwei\xc3\x9fbier. Belgijoje baltasis alus niekada netiekiamas su citrina._NEWLINE_Voki\xc5\xa1kas kvietinis alus geriamas i\xc5\xa1 auk\xc5\xa1tos siauros taur\xc4\x97s (paprastai 0,5 litro talpos, ir dar paliekama erdv\xc4\x97s putai). Prie\xc5\xa1 pilant al\xc5\xb3, \xc4\xaf taur\xc4\x99 \xc4\xafpilama \xc5\xa1iek tiek vandens ir paskalaujama, vanduo nupilamas (vanduo ant sieneli\xc5\xb3 suma\xc5\xbeina burbul\xc5\xb3 susidarym\xc4\x85). Tuomet l\xc4\x97tai pilamas alus, taur\xc4\x99 laikant 45 laipsni\xc5\xb3 kampu. Supylus did\xc5\xbei\xc4\x85j\xc4\x85 dal\xc4\xaf, alaus likutis butelyje pateliu\xc5\xa1kuojamas (kad pakilt\xc5\xb3 visos miel\xc4\x97s), tuomet pilnai supilamas \xc4\xaf taur\xc4\x99. Net ir atsargiai pilant \xc4\xaf dr\xc4\x97gn\xc4\x85 taur\xc4\x99, vis tiek susidaro plati, standi puta._NEWLINE_Belgijoje kvietinis alus geriamas i\xc5\xa1 pla\xc4\x8di\xc5\xb3, storo stiklo 0,25\xe2\x80\x930,33 litro talpos tauri\xc5\xb3.'